<classify> MAMLAKA ya Mapato Tanzania TRA imewapongeza wafanyabiashara wa Mkoa wa Kigoma kwa kuhakikisha wanatumia mashine za kielektroniki EFDs kila wafanyapo mauzo na kusema kuwa mfano wao unapaswa kuigwa.Meneja msaidizi anayesimamia madeni na makusanyo ya TRA mkoani hapa, Jeremia Maunde alisema hayo mwisoni mwa wiki. Alikuwa katika operesheni maalumu ya maofisa wa TRA kukagua na kuona kama mashine hizo zinatumiwa na wafanyabiashara kwa usahihi.Alisema katika operesheni yao katika Manispaa ya Kigoma Ujiji, wamebaini wafanyabiashara waliokaguliwa wenye maduka walikuwa wanatumia mashine hizo na akawapongeza kwani ni hatua inayosaidia kukusanya kodi.Hata hivyo, alisema, TRA haijafikia lengo la kuongeza ukusanyaji mapato kwani bado wapo wafanyabiashara kadhaa hawana machine hizo. Alisema wanawaelimisha matumizi ya mashine hizo na watakaokutwa hawana machine bila sababu za msingi watachukuliwa hatua kali.Kwa upande wao, wafanyabiashara wa mjini Kigoma wameitaka TRA kutofanya kazi kama Polisi badala yake kukaa na wafanyabiashara kuwaelimisha changamoto zinazojitokeza za kuharibika kwa mashine na taarifa zinazotoka.Mmoja wa wafanyabiashara, Pamela Otonde alisema utoaji wa risiti za EFD unasaidia pia kuweka mahesabu ma makadirio ya kodi vizuri. Alitaka hamasa itolewe kwa wafanyabiashara hao badala ya kuwakamata na kuwalipisha faini.Naye Asajile Mwakalambile, Mkurugenzi wa Kampuni ya Kyusa General Traders ya mjini Kigoma alisema kitendo cha watumishi wa TRA kuwafikia wafanyabiashara na kuzungumza nao kinaongeza ushirikiano katika utendaji kazi wao. Alisema pia kinasaidia kuuliza maswali ambayo yanasaidia katika uendeshaji wa shughuli zao.  <topic>: KITAIFA 